नरेश पाण्डेय चकोर
नरेश पाण्डेय चकोर अंगिका केरऽ एगो महान साहित्यकार रहै । हुनकऽ जनम ३ जनवरी १९३८ ई. आरू निधन १४ नवंबक २०१५ ई. क॑ होलै ।

डॉ. चकोर न॑ ४६ साल तक अंगिका मासिक पत्रिका, अंग माधुरी के प्रकाशन आरू संपादन प्रारंभ करने छेलै । 

डॉ. नरेश पाण्डेय चकोर केरऽ जन्म बिहार केरऽ भागलपुर जिलान्तर्गत सुलतानगंज सें दक्षिन १५ कि.मी. दूर अवस्थित देवधा गाँव में ३ जनवरी १९३८ ई. क॑ होलऽ रहै । पिता के नाम चन्द्रमोहन पाण्डेय आरू माय के नाम प्रजावती देवी छेलै। 

हुनकऽ प्रारंभिक सिक्षा गाँव आरू आसपास के स्कूली में जबकि उच्च सिक्षा भागलपुर विश्वविद्यालय के टी.एन.जे. कॉलेज में होलऽ रहै । 

सन १९६३ ई. में बिहार राज्य खादी ग्रामोद्योग बोर्ड, पटना में एक सांख्यिकी पदाधिकारी के रूप में आपनऽ नौकरी शुरू करलकै आरू वहीं सें सन १९९६ ई. में सेवानिवृत्त भी भेलै। 

सन १९६१ ई. में हुनका पहलऽ बार डॉ. लक्ष्मी नारायण सुधांशु आरू श्री गदाधर प्रसाद अम्बष्ठ जैसनऽ अंगिका के आदि उन्नायक सिनी सें मिले के सुअवसर प्राप्त होलऽ रहै। 

१९६१ ई. में ही आधुनिक अंगिका भाषा के पहलऽ प्रकाशित पुस्तक डॉ. चकोर कृत ‘किसान क॑ जगाबऽ’ साहित्य जगत के सामने ऐलऽ रहै । फेरू यह॑ साल हुनी ‘अंग भाषा परिषद’ सें प्रचार मंत्री के रूप में जुड़ी क॑ अंगिका भाषा आंदोलन के यात्रा प्रारंभ करी क॑ एगो नया इतिहास रचै में लगी गेलऽ रहै। 

इ बीच सन १९६३ ई. में डॉ. चकोर लिखित ‘सर्वोदय समाज’ प्रकाशित होलऽ रहै । अंगिका भाषा के इ पहलऽ पुस्तक रहै, जे कोनो सरकारी विभाग द्वारा प्रकाशित होलऽ रहै । पूरे जीवन काल में डॉ. चकोर न॑ अंगिका आरू हिन्दी के ७१ किताब लिखलकै जेकरा में हुनकऽ द्वारा ८ संपादित पुस्तक भी सामिल छै । एकरऽ अलावे हुनी डॉ. अभयकांत चौधरी साथें मिली क॑ ९ आरू किताब लिखने आरू संपादित करने रहै । डॉ. चकोर के ऊपर विभिन्न विद्वानऽ द्वारा ९ पुस्तक भी लिखलऽ गेलऽ छै । 

डॉ. चकोर न॑ दिसंबर -१९७० ई. स॑ अंगिका मासिक पत्रिका, अंग माधुरी के प्रकाशन आरू संपादन प्रारंभ करने छेलै आरू आजीवन नवंबर – २०१५ ईं तलक संपादक बनलऽ रहलै । 

हुनकऽ निधन गत १४ नवंबर २०१६ ई. क॑ पटना में होलऽ रहै ।